ফিরিঙ্গি মহল ভারতের লখনৌ জেলার চক নামক শহরের মধ্য দিয়ে অতিক্রান্ত ভিক্টোরিয়া রোডের পশ্চিমে অবস্থিত একটি ঐতিহাসিক মুঘল স্থাপনা, যা মুঘল আমলের জ্ঞানবিজ্ঞানের উৎকর্ষতার একটি প্রতিচ্ছবি। মুঘল আমল থেকে এটি ছিল ভারতীয় উপমহাদেশের মুসলিমদের একটি মহান শিক্ষা প্রতিষ্ঠান এবং এদেশের মুসলিম মহলে তার গভীর প্রভাব এখনও রয়েছে। এ শিক্ষাকেন্দ্রে গড়ে উঠে বহুল জনপ্রিয় শিক্ষাক্রম দরসে নিজামী, যা বেরেলভি-দেওবন্দি বিভাজনের পরও উভয় মহলে গৃহীত একটি শিক্ষাক্রম। বৃহত্তর বাংলায় আলিয়া শিক্ষাক্রম, দেওবন্দি শিক্ষাক্রম, আলিগড়ী শিক্ষাক্রমসহ আরও অনেক শিক্ষাক্রম স্বত্তেও ফিরিঙ্গি মহলের উদ্ভাবিত এই শিক্ষাক্রমকেই এখনও সর্বোচ্চ প্রাধান্য দেওয়া হয়।   নামকরণের কারণ  মুঘল সম্রাট বাদশাহ আওরঙ্গজেব আলমগীরের আমলে বিদেশি ইউরোপীয়দের ফিরিঙ্গি বলা হত যা Frank শব্দ হতে আগত। এই অসাধারণ ভবনটির নামকরণ করা হয়েছিল ফিরিঙ্গি মহল, কারণ এটি ইউরোপীয়দের (ফরাসি বা ডাচ) মালিকানায় দেওয়া হয়েছিল।   ঐতিহাসিক পটভূমি  এই ভবনের প্রথম মালিকানা দেওয়া হয় নীল নামে একজন ফরাসি বা ডাচ নাগরিককে, যিনি মুঘল সম্রাট আওরঙ্গজেব আলমগীরের রাজত্বকালে অন্যান্য বিদেশীদের সাথে এখানে বসবাস করতেন। চমৎকার এই ভবনটি ইউরোপীয়দের উৎপাতের কারণে রাজকীয় ফরমানের মাধ্যমে হুকুমত কর্তৃক পরবর্তীতে বাজেয়াপ্ত করা হয়।  একই সময়ে, মুঘল সম্রাট আওরঙ্গজেব আলমগীরের ধর্ম বিষয়ক মন্ত্রণালয়ের প্রধান সদরুস সুদুর (ধর্মমন্ত্রীর পদ) মোল্লা কুতুবুদ্দিন সাহালভী আনসারি, যিনি ভারতের উত্তর প্রদেশের সাহালি শহর থেকে এসেছিলেন, তিনি পারিবারিক কলহে খুন হন। সাহালির প্রতিকূল পরিস্থিতির কারণে তার সন্তানেরা সম্রাটের কাছে লখনউতে স্থানান্তরিত হতে সাহায্যের আবেদন করেন। আওরঙ্গজেব আলমগীর চারটি ভবনের সমন্বিত ফিরিঙ্গি মহলকে মোল্লা কুতুবুদ্দিন সাহালভী, মোল্লা আসাদ সাহালভী, মোল্লা সাইদ সাহালভী, মোল্লা নিজামুদ্দিন মুহাম্মদ সাহালভী এবং মোল্লা কুতুবুদ্দিন শহীদের পুত্র মোল্লা রাজা সাহালভীর কাছে হস্তান্তর করেন।  বর্তমানে এই শাহী ফরমানটি তাদের উত্তরসূরী  আব্দুল বারী ফারাঙ্গি মহল্লীর পুত্র জামাল মিয়াঁর নিকট সংরক্ষিত আছে এবং এতে মোল্লা কুতুবউদ্দিনের দুই জ্যেষ্ঠ পুত্র, মোল্লা সাঈদ এবং মোল্লা আসাদের নাম স্পষ্টভাবে উল্লেখ আছে।   জ্ঞান ও প্রজ্ঞার সূচনা  মোল্লা কুতুবউদ্দিনের বংশধরদের জন্য ভবনটি কেবল পরিবারের জন্য একটি আবাসস্থল ছিল না, বরং তিন শতাব্দী ধরে বিস্তৃত শিক্ষা ও সংস্কৃতির একটি প্রতিষ্ঠানে পরিণত হয়। এই ভবনটি শ্রেষ্ঠ শিক্ষাপীঠ প্রতীক হিসেবে বিশ্বজুড়ে বিখ্যাত হয়ে ওঠে। ইসলামী সংস্কৃতি ও ঐতিহ্য সংরক্ষণ ও প্রচারে ফিরাঙ্গি মহল গুরুত্বপূর্ণ ভূমিকা পালন করে এসেছে। পূর্বোল্লিখিত মোল্লা নিজামুদ্দিনের ভবনটির একটি অংশে কসবার (দূর্গ) শিক্ষার্থীদের পাঠদান আরম্ভ করেন এবং একটি বিখ্যাত বিদ্যালয় প্রতিষ্ঠা করেন। এই শিক্ষাপ্রতিষ্ঠান থেকে উপমহাদেশের বহু শ্রেষ্ঠ উলামা তৈরি হয়। তার অন্যান্য ভাইয়েরা এই আবাসিক ভবনটিকে একটি বিশাল ইসলামী প্রতিষ্ঠানে রূপান্তরিত করেন। মোল্লা নিজামুদ্দিন তত্রে নিজামিয়া মাদ্রাসা প্রতিষ্ঠা করেন, যা বাগদাদের নিজামুদ্দিন মাদ্রাসার অনুরূপ ছিল তবে পাঠ্যক্রম ছিল তাদের নিজেদের উদ্ভাবিত। ভারতীয় মুসলিম সভ্যতায় এই বিদ্যালয়টির মর্যাদা ইংল্যান্ডের কেমব্রিজ এবং অক্সফোর্ড বিশ্ববিদ্যালয়ের সাথে তুলনা করা হয়। এই শিক্ষাকেন্দ্রটি সুন্নি (বেরেলভি ও অ-বেরেলভি), ওহাবি (দেওবন্দি ও আহলে হাদিস) উভয় ধারার নিকট সম্মাননীয়। দেওবন্দী মৌলভি শিবলী নোমানী এই মহলকে অক্সফোর্ডের সাথে তুলনা করেন। বেরেলভীপন্থি সুন্নিরা এই মারকাজকে তাদের ইলমি কিবলাহ হিসেবে দেখেন। বিশেষত তাদের নিকট এই ফিরিঙ্গি মহলের অন্যতম ওয়ারিশ হিদায়া, শরহে বেকায়া, নুরুল আনওয়ারের মত আইনগ্রন্থের ব্যাখ্যাকার বিশ্বনন্দিত আল্লামা আব্দুল হাই লখনভিকে আল্লামা আবদুল হক মুহাদ্দিসে দেহলভীর সাথে তুলনা করেন। আলা হযরত আহমদ রেজা খান বেরলভী সাহেব এই মহলের অন্যতম ওয়ারিশ আব্দুল বারি ফিরিঙ্গি মহল্লীকে অত্যন্ত সম্মান ও কদর করতেন, এবং তাদের মধ্যে বন্ধুত্ব ছিল।   বৈশিষ্ট্যযুক্ত পরিষেবা    মোল্লা কুতুবউদ্দিন সাহালভীর পুত্র মোল্লা নিজামুদ্দিন প্রায় ৪০টি ধর্মীয় বিজ্ঞানের সমন্বয়ে একটি ধর্মীয় পাঠ্যক্রম প্রণয়ন করেন, যা বহু শতাব্দী ধরে ভারতীয় উপমহাদেশের ধর্মীয় বিদ্যালয়গুলিতে প্রচলিত। এই পাঠ্যক্রমটি দারসে নিজামি নামে বিখ্যাত।  ভারতীয় উপমহাদেশে ঈদে মিলাদুন্নবী (সা) ব্যাপকভাবে প্রচারের কৃতিত্ব এই মহলের উলামাদের।  আলা হজরতের বন্ধুপ্রতীম মাওলানা আব্দুল বারি ফিরিঙ্গি মহল্লি বিশ্বব্যাপী ওহাবী আন্দোলন ও তাদের দ্বারা সাহাবীদের কবর ধ্বংসের বিরুদ্ধেও সোচ্চার ছিলেন।  ফিরিঙ্গি মহলের আলেমরা খিলাফত আন্দোলনে গুরুত্বপূর্ণ ভূমিকা পালন করেছিলেন। তারা ব্রিটিশ সরকারের বিরুদ্ধে জিহাদের আহ্বান জানিয়ে একটি ফতোয়া জারি করেছিলেন, যার জন্য অনেক আলেমকে মৃত্যুদণ্ড দেওয়া হয়েছিল।  খিলাফত আন্দোলনের প্রতিষ্ঠাতা মাওলানা মুহাম্মদ আলী জওহর ছাড়াও, পাকিস্তানি ধর্মীয় পন্ডিত ড. মুহাম্মদ তাহিরুল কাদেরির পিতা ড. ফরিদুদ্দিন কাদেরী মাওলানা আব্দুল বারি ফিরিঙ্গি মহলের ছাত্র ছিলেন।  মাওলানা আব্দুল বারী হিন্দু-মুসলিম ঐক্যের একজন প্রাথমিক সমর্থক ছিলেন, ১৯২০ সালে তিনি গান্ধীকে হিন্দু ও মুসলমানদের যৌথ নেতা হিসেবে ঘোষণা করেন।  পরে এ অবস্থান হতে সরে আসেন।   গুরুত্বপূর্ণ ব্যক্তিত্ব    মোল্লা নিজামুদ্দিন সিহালভি ফিরিঙ্গি মহল্লী (দরসে নিজামীর প্রতিষ্ঠাতা)।  আবদুল হাই লখনভি ফিরিঙ্গি মহল্লী (ভারতীয় বিখ্য়াত হাদীস বিশারদ ও আইনবিদ)।  আব্দুল বারী লখনভি ফিরিঙ্গি মহল্লী (ওহাবী আন্দোলনের বিরোধী মুখপাত্র ও ব্রিটিশ সরকারের বিরুদ্ধে জিহাদের ফতোয়াদাতা)।  মাওলানা মুহাম্মদ আলী জওহর (খিলাফত আন্দোলনের প্রতিষ্ঠাতা নেতা)।   উল্লেখযোগ্যদের আগমন  মহাত্মা গান্ধী, মওলানা আবুল কালাম আজাদ, মওলানা শওকত আলী, মওলানা মুহাম্মদ আলী জওহর, সরোজিনী নাইডু, জওহরলাল নেহেরু এবং ইন্দিরা গান্ধীর মতো বিখ্যাত ব্যক্তিত্বরা ফিরিঙ্গি মহল্লের সামাজিক গুরুত্বের কারণে এখানে আসতেন। মহাত্মা গান্ধী ফিরিঙ্গি মহলে অনেকদিন অবস্থানও করেছিলেন। তিনি যে ঘরে থাকতেন সেটি তাঁর স্মৃতিতে উৎসর্গীকৃত।   স্বাধীনতার পর  হাসরাত মোহানির পরিবার বংশ পরম্পরায় ফিরিঙ্গি মহলের প্রতি নিবেদিতপ্রাণ ছিল। ফিরিঙ্গি মহলের পরিস্থিতি যখন ক্রমশ খারাপ হতে থাকে, তখন হাসরাত মোহানি উত্তর প্রদেশ বিধানসভার সদস্য হিসেবে তার বেতন মাদ্রাসায় দান করেন। তবে দেশভাগের পর যখন লখনউয়ের পরিস্থিতির অবনতি ঘটে, তখন জামাল মিয়াঁ ফিরিঙ্গি মহল্লি ইস্পাহানীদের পৃষ্ঠপোষকতায় তার পরিবার এবং মাদ্রাসা পরিচালনার জন্য বাংলাদেশের ঢাকায় চলে আসেন, যা তখন পূর্ব পাকিস্তানের অংশ ছিল। তিনি বছরের পর বছর ধরে তার ব্যবসায়িক আয়ের একটি উল্লেখযোগ্য পরিমাণ মাদ্রাসায় দান করে চলেছিলেন এবং মাদ্রাসাটিকে ১৯৭০ সাল পর্যন্ত চালু রাখেন। ৭১ এ পাকিস্তানভাগের পর যখন ঢাকা বাংলাদেশের রাজধানী পরিণত হয়, জামাল মিয়াঁ করাচিতে চলে যান। এরই সাথে মাদ্রাসা নিজামিয়া ইতিহাসের একটি হারিয়ে যাওয়া অংশে পরিণত হয়।   বর্তমান ভবন  মূল ভবন এবং স্কুলটি এখনও বিদ্যমান। স্বাধীনতার পর, এটি জরাজীর্ণ হয়ে পড়ে এবং এখন জরাজীর্ণ। এখন, ফিরাঙ্গি মহলের পণ্ডিত পরিবারের কয়েকজন সদস্য এখানে বাস করেন। এখানকার শিক্ষার মান আন্তর্জাতিক খ্যাতি অর্জন করেছিল, যার কারণে কুতুবুদ্দিন আনসারির বংশধররা ভারতে তাদের সম্প্রদায়ের জন্য ধর্মীয় ও নৈতিক কর্তৃত্বের জন্য ব্যাপকভাবে সম্মানিত রূপক হয়ে উঠেছে। ফিরাঙ্গি মহলকে পুনরুজ্জীবিত করার কাজ চলছে, এবং আইশ বাগ ঈদগাহ প্রাঙ্গণে মাদ্রাসা নিজামিয়া প্রতিষ্ঠিত হয়েছে, যেখানে পুরুষ ও মহিলা শিক্ষার্থীরা পড়াশোনা করে।   তথ্যসূত্র